André (26) er på landslaget - men hører ikke motorduren
- Vi andre hører når vi skal gire og gasse, det er så viktig. André må føle det. Jeg prøver å tenke meg åssen jeg skulle ha klart det, sier Ullevålseter til VG mens vi ser på Larsen leke seg i terrenget utenfor Moss. - Jeg har et hørselstap på 83 decibel i gjennomsnitt. 90 decibel hørselstap er teoretisk døv, sier André Larsen. Han har parkert motorsykkelen og vi står og prater. Han har fått på seg høreapparatet. Vår snøvlete og ukonsentrerte stemme må skjerpe seg. Nystartet landslag André Larsen har fått plass i det nystartede landslaget i enduro. Tidligere kjørte han trail. Målet er ikke Dakar-rallyet ennå. I første omgang håper han å få muligheten til å kjøre EM-runder. - Selv har jeg kjørt med øreplugger for at støyen ikke skal bli for ille. For André er det altså motsatt, sier Ullevålseter. - Jeg merker at han er veldig observant med øynene fordi han ikke hører. Og i enduro er det viktig å se langt fremover. Derfor kan André ha en fordel der, mener Pål Anders Ullevålseter. Landslaget hans består av ni førere, som har fellestrening én gang i uken, samt seks lengre samlinger i året. EM eller VM - Kravet er at alle må kjøre EM eller VM fra neste sesong. Det er ingen vits å drive et landslag hvis ikke førerne kommer seg ut, mener landslagssjefen. Disse er med på landslaget: Christian Rønn Illidi, Christian Presterud, Ole André Mørk Knutsen, Simen Mangen, Anders Becker Johansen, Kevin Burud, Martin Hovin, André Wold Larsen, Kai Andor Fahlstrøm.
André Larsen (26) leser på munnen ordrene fra landslagstrener Pål Anders Ullevålseter (45).